ניקוס ורטיס

ילדותו ונעוריו

ניקוס ורטיס נולד בעיר חורינכם שבהולנד ב-21 באוגוסט 1976. בגיל 6 עבר ורטיס לגור ביוון עם משפחתו, ובגיל 7 החל ללמוד לנגן בבוזוקי. בגיל 15 החל גם לשיר, בנוסף לנגינה בבוזוקי. בגיל 16 חזר להולנד למטרת לימודים, ולאחר שנתיים חזר ליוון והתגייס לשירות צבאי.

קריירה מוזיקלית

לאחר שחרורו מהצבא, שב ורטיס לתחום המוזיקה, והחל לשיר במועדונים בסלוניקי ובחבל מקדוניה. ב-2002, החל להופיע במועדון "רודון" בסלוניקי, והמשיך להופיע בו עד קיץ 2003.
בין השנים 2004-2003, הופיע ורטיס במשותף עם הזמרת היוונייה פגי זינה, במועדון "אפולו" באתונה. יחד עמה ביצע שני דואטים שנכללו באלבום הבכורה שלו: "פּוֹלִי אַפּוֹטוֹמָה וְרַאדְ'יָאזִי" (ביוונית: "Πολύ απότομα βραδιάζει") ("מחשיך מהר בערב"), שיצא בפברואר 2003, בהפקת יוניברסל מיוזיק גרופ. אלבום זה זכה במעמד פלטינה. בשנה זו זכה ורטיס בפרס הזמר החדש הטוב ביותר ביוון, בטקס תחרות פרסי ה"אריון" השלישי, מטעם הפדרציה לתקליטים של יוון.
במאי 2004 שב ורטיס לסלוניקי, והמשיך להופיע במועדון "רודון" עד חודש אוגוסט. בספטמבר 2004 יצא אלבומו השני: "פַּאמֶה פְּסִיכִי מוּ" (ביוונית: "Πάμε ψυχή μου") ("בואי נלך נשמה שלי"), שזכה במעמד פלטינה. באותה השנה, עבר ורטיס לאתונה, והחל להופיע במועדון "פוסידוניו". בדצמבר 2005 יצא אלבומו השלישי: "פּוֹס פּרְנַאוֹ טָה וְרַדְ'יָה מוֹנוֹס" (ביוונית: "Πώς περνάω τα βράδια μόνος") ("איך אני מבלה בערבים לבד"), שאף הוא זכה למעמד פלטינה. בקיץ 2005, הוציא ורטיס את הסינגל: "פֵּס טוֹ מוּ קְסַנָה" (ביוונית: "Πες το μου ξανά") ("אמרי לי זאת שוב"), שקיבל מעמד פלטינה, וזכה בטקס תחרות פרסי ה"אריון" החמישי בפרס: "הסינגל היווני הנמכר ביותר" באותה השנה.
בשנים 2008-2006 המשיך ורטיס להופיע במועדון "פוסידוניו". ב-2007 יצא אלבומו הרביעי: "מוֹנוֹ יָה סֵנָה" (ביוונית: "Μόνο για σένα") ("רק למענך"). אלבום זה זכה למעמד של פלטינה כפולה.
ביוני 2008, זכה ורטיס בפרס עבור הוידאו קליפ הטוב ביותר בקטגוריית הלאיקו, לקליפ של השיר "רק למענך", בטקס פרסי המוזיקה היוונית החמישי, אשר נערך מטעם ערוץ המוזיקה היווני: MAD TV. בשנה זו, ערך ורטיס סיבוב הופעות עולמי, בהופיעו באוסטרליה, בארצות הברית, בקנדה ובאירופה.
באפריל 2009, יצא אלבומו החמישי של ורטיס: "אוֹלָה אִינֵה אֵד'וֹ" (ביוונית: "Όλα είναι εδώ") ("הכל נמצא כאן"). באלבום זה כלולים שירים שהולחנו על ידי מלחינים מוערכים ביוון. אלבום זה זכה להצלחה רבה ביוון, וקיבל מעמד של פלטינה מרובעת.
בשנת 2011 יצא אלבומו השישי: "אִימֵה מַאזִי סוּ" (ביוונית: "Είμαι μαζί σου") ("אני איתך"), שב-2012 קיבל מעמד פלטינה. באפריל 2012, החל ורטיס להופיע במועדון "פנטזיה" באתונה.
ביוני 2012, זכה ורטיס פעם נוספת בפרס הקליפ הטוב ביותר בקטגוריית הלאיקו, בטקס פרסי המוזיקה היוונית התשיעי, עבור קליפ השיר: "אַן אִיסֵה אֵנָה אַסְטֵרִי" (ביוונית: "Αν είσαι ένα αστέρι") ("אם את כוכב").
בשנה זו, הוציא ורטיס את הסינגל "אֵלָה" (ביוונית: "Έλα") ("בואי").
באפריל 2013 הוציא ורטיס את אלבומו השביעי: "פְּרוֹטַאסִיס" (ביוונית: "Προτάσεις") ("הצעות"), בו נכלל הסינגל: "אַדִיאַפוֹרִיס" (ביוונית: "Αδιαφορείς") ("אדישות") שיצא חודש פני כן. שבעה שירים באלבום זה הולחנו על ידי ורטיס עצמו. אלבום זה הופק על ידי חברת התקליטים היוונית קובלט מיוזיק, בניגוד לאלבומיו הקודמים, אשר הופקו כולם על ידי יוניברסל מיוזיק גרופ.
בחודשים יוני-אוגוסט 2013, יצא ורטיס לסיבוב ההופעות הראשון שלו ביוון, והופיע בעשר ערים ברחבי המדינה, כמחווה סמלית לציון עשר שנות פעילות כזמר.
בשנת 2015, הוציא ורטיס את אלבומו השמיני, הנושא את שמו: "ניקוס ורטיס" (ביוונית: "Νίκος Βέρτης"),, ובדצמבר 2017 הוציא את אלבומו התשיעי: "אֶרוֹטֶבְמֶנוֹס" (ביוונית: "Ερωτευμένος") ("מאוהב"),, אשר כלל שיר עם שם זהה, שהולחן על ידי היוצר עידן רייכל עבור שירו: "שאריות של החיים". כשנה קודם לכן, ביצעו השניים דואט דו-לשוני של שתי הגרסאות לשיר, בהופעה שהתקיימה ב-8 בספטמבר 2016, בהיכל מנורה מבטחים בתל אביב.

עיבודים עבריים לשיריו של ורטיס

רבים משיריו של ורטיס עובדו לגרסאות ישראליות, ובוצעו בעברית על ידי זמרים מזרחיים שונים:
"זה אני" ו"כשאת אתו" של אייל גולן, "פעם בחיים" של מושיק עפיה ושלומי סרנגה, "עולם אפור" של שלומי סרנגה, "כאן בלעדייך" של מאור אדרי, "שבת של קודש" של יניב בן משיח, "מאריפוסה" של שלומי שבת, "אין דבר כזה" של הצמד סטלוס ואורן חן, "את שלי" של אליה אליהו, "נפש תאומה" של חן מזרחי, "מסוחרר" של ליאור פרחי, "זהו נדר" של קובי שי, "להיות אתך" של תמיר גל, "אתן לך את חיי" של צביקה חי, "ילדת רחוב" של איתי הררי, "כמה אהבנו" של בן תמר, "אנצח איתך" של לירון רמתי, ״תודה על הכל״ של יניב בן משיח וקובי פרץ, ו"אם תחכי לי" ו"זה לא משנה" של פאר טסי.